Tones bryllupsplanlegging har stagnert
Til våren er Tone Damli aktuell som Idol-dommer på TV 2. 24-åringen blir én av fire nye dommere når konkurransen gjør comeback for syvende gang. Med fulle kalendere blir det lite tid til bryllupsplaner for Tone Damli og Aksel Hennie (36). - Bryllupsplanleggingen har stagnert fordi vi har så mye å gjøre. Aksel holder på med innspilling av en ny film, og jeg har vært mye i Sverige. Det første vi skal gjøre nå er å sende ut «save the date», forteller Damli til VG.Mandag var hun en av gjestene på lanseringsfesten for det nye Max-programmet «Fritt Fall». - Bryllupsgjestelisten blir lang, røper popstjernen. - Vi har fortsatt ikke bestemt oss for om bryllupet skal holdes her hjemme eller i utlandet, fortsetter hun. Bryllup blir det uansett, slår hun fast. Planleggingen av jobben som Idol-dommer er kanskje langt mer i rute. Damli har gjort seg noen tanker om hvem hun vil ha med i panelet. - Jeg har satt opp en liten ønskeliste, men den ønskelisten ønsker jeg ikke å gå ut med, og hvis jeg skal være helt ærlig med deg, så vet jeg ikke hvem som skal være i dommerpanelet, sier Tone Damli.Hun forteller at TV 2 holder på med den siste finpussen før resten av panelet er på plass. - Det har litt å si for hvordan stemningen blir i gruppen. Det er alt jeg kan si, for det er alt jeg vet, sier hun og smiler. - Men du har vel noen favoritter? - Ja... Jeg har det, sier hun og ler. - Jeg har satt opp en solid liste over folk jeg mener passer i panelet, folk jeg kan ha en god kjemi med. Tunge navn, understreker hun.Hun ser på seg selv som en «brutalt ærlig» dommer. Damli forteller at hun har et dårlig pokerfjes og at hun ikke er god til å holde på hemmeligheter. - Jeg kommer til å være ærlig. Mitt mål er å sende folk ut av det rommet med en følelse som er OK. Det er viktig for meg å gi en ærlig tilbakemelding, sier hun. - Jeg vil ikke at folk skal grine for da begynner jeg bare å grine. Som dommer blir jeg den som kommer til å vise mye følelser, sier hun. - Det blir mye tårer? - Kanskje. Jeg skal heller snakke med deg etter første audition, sier hun.
Neste sommer skal Tone Damli Aaberge gifte seg med Aksel Hennie, men paret sliter med å få satt av tid til planlegging av den store dagen.